Telia Eesti

Telia Eesti AS (varem AS Eesti Telekom) on ettevõttele Telia Company AB kuuluv telekommunikatsiooniettevõte, üks suuremaid selle valdkonna ettevõtteid Baltimaades. Asutatud 1997. aastal. 

Kuni septembrini 2014 oli Eesti Telekom valdusfirma, mille tütarettevõtted Elion Ettevõtted AS ja AS EMT pakkusid telekommunikatsiooni teenuseid. Telia Company kontserni restruktureerimise käigus ühendati 1. septembril 2014 Eesti Telekomi senised tütarettevõtted Elion ja EMT valdusfirmaga ning ühendettevõte jätkas tegutsemist AS Eesti Telekomi nime all. Brändid Elion ja EMT jäid sealjuures endiselt alles.

20. jaanuaril 2016 muutis Eesti Telekom oma ärinime Telia Eesti AS-iks ning asendas ka senised brändid Elion ja EMT Teliaga.

AS Telia Eesti aktsiakapital koosneb 137 954 528 nimiväärtuseta lihtaktsiast. Kõik aktsiad kuuluvad ettevõtte omanikfirmale Telia Company AB.Majandusaasta aruanne 2017. Telia Eesti AS. 

2010. aasta alguseni olid Eesti Telekomi aktsiad noteeritud Tallinna börsil. Ettevõtte börsilt äraviimise algatas TeliaSonera pärast Eesti Telekomi vähemusosaluste omandamist Eesti riigilt ja väikeaktsionäridelt.

Ettevõte on Eesti Infotehnoloogia ja Telekommunikatsiooni Liidu liige.

7. juunil 2023 müüs Telia Eesti nii Microlingilt 2001. aastal ostetud online.ee-lõpulised kui ka Elioni hot.ee- ja suhtlus.ee-lõpulised tasuta hallatud meiliaadressid Fjordmail Technologies ASile,Telia Eesti pressiteade 7. juunil 2023 mis muutis augustis 2023 nime, see on Inbox.Com AS. 8. augustil 2023 korraldatud meiliaadresside üleandmine ebaõnnestus nii suures ulatuses, et Telia Eesti oli sunnitud uuesti meiliklientidega tegelema.Telia Eesti pressiteade 10. augustil 2023Eesti kasutajad ei saa online.ee kontodele ligi. Postimees, 12. august 2023 

 Viited 

 Välislingid 
Telia koduleht
 Mikk Salu: "Telia Eesti imeline internet: kuus korda aeglasem, aga see-eest poole kallim" Eesti Ekspress, 27. mai 2020
 Mikk Salu: "Telia nöörib ettevõtjaid eriti rängalt: sama kiire interneti eest makstakse kordades rohkem kui Leedus või Poolas" Eesti Ekspress, 3. juuni 2020
 TTJA: Telia kampaania riivab tarbija õigusi ERR, 22.01.2025

Kategooria:Eesti telekommunikatsiooniettevõtted